TIL EUROPA-PARLAMENTET, RÅDET OG REVISIONSRETTEN OM FORVALTNINGEN AF GARANTIFONDEN FOR DEN EUROPÆISKE FOND FOR STRATEGISKE INVESTERINGER I 2017

Retsgrundlaget for denne rapport er Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 – Den Europæiske Fond for Strategiske Investeringer (EFSI-forordningen). I slutningen af 2017 blev EFSI-forordningen ændret ved Europa-Parlamentets og Rådets forordning (EU) 2017/2396 af 13. december 2017 om ændring af forordning (EU) nr. 1316/2013 og (EU) 2015/1017 for så vidt angår forlængelse af Den Europæiske Fond for Strategiske Investeringer og indførelse af tekniske forbedringer i fonden og i Det Europæiske Centrum for Investeringsrådgivning (EFSI 2.0-ændringen). EFSI 2.0-ændringen har bl.a. øget EU-garantien og tilpasset målsatsen. Aftalen om forvaltning af EFSI og om indrømmelse af EU-garantien (EFSI-aftalen) blev undertegnet af Europa-Kommissionen og Den Europæiske Investeringsbank (EIB) den 22. juli 2015. Den første ændring og tilpasning af EFSI-aftalen blev undertegnet den 21. juli 2016. Den anden ændring og tilpasning af EFSI-aftalen blev undertegnet den 21. november 2017. Den tredje ændring og tilpasning af EFSI-aftalen blev undertegnet den 9. marts 2018.

For så vidt angår EFSI-transaktioner forvaltet af EIF inden for SMV-feltet, pådrog EU sig i 2017 et anslået beløb på 12,7 mio. EUR i form af administrative udgifter for EIF. Dette beløb skal betales til EIF den 30. juni 2018.

I 2017 genererede EFSI-transaktioner forvaltet af EIB inden for infrastruktur- og innovationsfeltet indtægter på 61,0 mio. EUR til EU. Ud af dette beløb blev Kommissionens tilgodehavende hos EIB pr. 31. december 2017 på 31,9 mio. EUR registreret i EU's regnskab for 2017.

Hvad angår resultatopgørelsen for 2017, sluttede garantifonden året med et økonomisk resultat på 2,4 mio. EUR. 10,6 mio. EUR stammede fra renteindtægter, realiserede gevinster fra salg af fastforrentede værdipapirer samt indtægter fra udlån af obligationer. Dette blev opvejet af driftsudgifter og finansielle udgifter på 8,2 mio. EUR, inklusive nettovalutaresultatet af de valutatransaktioner, der blev gennemført til dækning af valutarisikoen forbundet med den USD-denominerede del af porteføljen.

Garantifondens nettoaktiver beløb sig til 3 504 mio. EUR pr. 31. december 2017. Aktiverne bestod af investeringsporteføljen sammensat af finansielle aktiver disponible for salg (3 414 mio. EUR), en valutaterminsaftale om salg af USD med en positiv nettonutidsværdi, klassificeret som finansielle aktiver reguleret til dagsværdi via overskud og underskud (6 mio. EUR), kortfristede bankindskud (40 mio. EUR) og likvide midler (44 mio. EUR).

EIB og EIF har ansvaret for at vurdere og overvåge risikoen forbundet med de enkelte transaktioner, som modtog støtte fra garantifonden. På basis af denne rapportering og sammenhængende og forsigtige antagelser om fremtidige aktiviteter fastholder Kommissionen, at garantifondens målbeløb og størrelse er tilstrækkelig. I overensstemmelse med EFSI-forordningens artikel 16, stk. 3, rapporterede EIB og EIF tilbage til Kommissionen og Den Europæiske Revisionsret i marts 2018.

I henhold til EFSI-forordningens artikel 12 skal garantifonden fungere som en likviditetsstødpude, hvorfra garantibeløb udbetales til EIB ved træk på EU-garantien. I overensstemmelse med EFSI-aftalen mellem EU og EIB skal træk betales af garantifonden, hvis de andrager mere end de midler, EIB råder over på EFSI-kontoen. EFSI-kontoen, der forvaltes af EIB, tjener til opkrævning af EU-indtægterne fra EFSI-transaktioner under EU-garantien og inddrevne beløb og, hvis den disponible saldo er tilstrækkelig, til betaling af træk under EU-garantien.

EU-garantien dækker finansierings- og investeringstransaktioner indgået af EIB inden for infrastruktur- og innovationsfeltet og af EIF inden for SMV-feltet. En del af disse samlede transaktioner er omfattet af EU's garanti, mens en del gennemføres for EIB-Gruppens egen risiko.

I henhold til EFSI-forordningens artikel 16, stk. 6, skal Kommissionen senest den 31. maj hvert år forelægge Europa-Parlamentet, Rådet og Revisionsretten en årsrapport om administrationen af garantifonden for EFSI (EFSI-garantifonden) i det foregående kalenderår, herunder en vurdering af målbeløbets tilstrækkelighed, af garantifondens størrelse og af behovet for genopfyldning af den. Årsrapporten skal indeholde en oversigt over garantifondens finansielle stilling ved udgangen af det foregående kalenderår, de finansielle strømme i det foregående kalenderår såvel som betydelige transaktioner og eventuelle relevante oplysninger om de finansielle konti. Rapporten skal også indeholde oplysninger om finansforvaltningen og resultaterne af og risiciene for garantifonden ved udgangen af det foregående kalenderår.

4.Forvaltning af garantifonden i 2017

4.1.Finansiel forvaltning

Fondens likvide midler investeres i overensstemmelse med forvaltningsprincipperne i Kommissionens afgørelse C(2016)165 af 21. januar 2016 om godkendelse af the asset management guidelines of the guarantee fund of the European Fund for Strategic Investments (ikke oversat til dansk).

I henhold til disse retningslinjer skal de forvaltede aktiver sikre tilstrækkelig likviditet til at dække eventuelle træk på garantien og samtidig optimere afkastet og risikoniveauet, der skal være foreneligt med en høj grad af sikkerhed og stabilitet.

Der blev vedtaget investerings- og risikostyringsstrategier, der afspejler investeringsmål og markedsudsigter. Investeringstilgangen tjente til at øge diversificeringen på tværs af forskellige klasser af fastforrentede aktiver.

4.2.Markedsudviklingen i 2017

De vigtigste temaer på markedet i 2017 omfattede de forbedrede udsigter for den globale vækst, nogle episoder med politisk risiko og skiftende vurderinger vedrørende den forventede tidsramme for og hastigheden af "normalisering" af pengepolitikken i højt udviklede økonomier.

Udsigterne til højere og mere synkroniseret vækst i hele verden blev i stigende grad bekræftet af offentliggjorte data, navnlig i euroområdet, som overraskede positivt.

Samtidig forblev det globale inflationspres alt i alt forholdsvis afdæmpet, så de store centralbanker kunne fastholde en ekspansiv pengepolitik overordnet set. I USA kunne Federal Reserve Bank (Fed) i kraft af de lysere vækstudsigter gennemføre sin plan om gradvis at gøre pengepolitikken mindre lempelig. I euroområdet har Den Europæiske Centralbank (ECB) også sendt signaler i retning af en gradvis normalisering.

Markederne holdt et vågent øje med pengepolitiske annonceringer og de tilhørende dataudgivelser og forsøgte at forudsige, hvornår og hvor hurtigt normaliseringen ville forløbe.

Eurokursen steg kraftigt som følge af bedre indenlandske vækstudsigter, forventninger om en normalisering i sidste ende af ECB's pengepolitik og en ændring i investorernes præference til fordel for eurodenominerede aktiver.

Det europæiske marked for fastforrentede værdipapirer var karakteriseret ved volatilitet, idet statsobligationsrenterne svingede kraftigt, navnlig omkring tidspunktet for det franske præsidentvalg. Derefter aftog opfattelsen af politisk risiko generelt, og rentespændet for europæiske statsobligationer (i forhold til tyske obligationer) faldt alt i alt fra toppunktet. De langsigtede inflationsforventninger, som er indbygget i obligationsrenterne, lå inden for faste intervaller i hele perioden. Renten på den toneangivende 10-årige tyske statsobligation svingede således inden for et interval mellem 0,16 % inden det franske præsidentvalg og 0,60 % og sluttede året på 0,43 %.

I USA steg de lange obligationsrenter først indtil marts, hvorefter de viste en faldende tendens indtil september 2017. Nedgangen afspejlede blandede data og markedsdeltagernes forbehold vedrørende den amerikanske regerings evne til at gennemføre vækstvenlige reformer. De markedsbaserede inflationsforventninger i USA var fortsat afdæmpede, til dels som reaktion på lave faktiske inflationstal. Stemningen på markedet slog om i september, hvor de amerikanske obligationsrenter steg, til dels på grund af bedre makroøkonomiske nyheder end forventet og fremgang med vedtagelsen af skattereformer, som medfører forventninger om højre offentlig låntagning og en potentiel stigning i inflationen. Trods udsving i årets løb lå renten på 10-årige amerikanske statsobligationer på samme niveau ved årets udgang som ved årets begyndelse (omkring 2,40 %). De korte obligationsrenter steg dog i årets løb, da Fed hævede renten med 25 basispoint tre gange, nemlig i marts, juni og december, hvilket fik målintervallet for Fed Funds til at stige til 1,25 %-1,5 %.



4.3.Store eksterne pengestrømme

Der blev stillet betalingsbevillinger på 2 490 mio. EUR til rådighed for fonden i 2017. Dette beløb blev overført gradvist til garantifonden mellem april og december 2017.

Der var ingen træk på garantien i 2017. Der blev i alt overført 0,4 mio. EUR til EIB i finansieringsomkostninger.

I henhold til EU's budget er der på nuværende tidspunkt planer om at overføre omkring 1 800 mio. EUR til garantifonden i løbet af 2018, hvorved fondens samlede aktiver forventes at nå op på 5 308 mio. EUR.

4.4.Porteføljens sammensætning og vigtigste risikotræk

Ultimo december 2017 bestod porteføljen hovedsageligt af statspapirer (42,5 % af markedsværdien) og af værdipapirer udstedt af regionale myndigheder og overstatslige organer og agenturer (21,5 % af markedsværdien) samt dækkede obligationer (25,5 % af markedsværdien). Resten bestod fortrinsvis af usikrede obligationer udstedt af virksomheder og finansielle institutioner. Omkring 18 % af porteføljen blev investeret i likvide og højtvurderede (AA/AAA) USD-denominerede investeringer. Investeringerne er sikret mod eksponeringen for valutarisici.

Porteføljens løbetid ved udgangen af 2017 var 3,47 år. Den gennemsnitlige kreditvurdering er A-.